Számtech Gyűrűk Ura
Egy mai hobbit meséje... Nemrég meglátogatott egy barátom, aki hatalmas komputer-mágus, és sok titok tudója. Beszélgetés közben megemlítettem neki, hogy épp mostanában telepítettem egy Windows Rendszert. Megmutattam neki a telepítő CD-t is, amely tökéletesen kerek volt és csodálatosan fénylett. A barátom arca elsötétedett, amikor meglátta a korongot. Megdöbbenésemre kikapta a kezemből, és mielőtt tiltakozhattam volna, behajította a mikrosütőbe, majd a maximumon bekapcsolta a grillezést. Rémülten ugrottam volna a mikróhoz, de a komputermágus visszatartott. Bennakadt lélegzettel figyeltem, ahogy a CD a mikró belsejében forog. A mágus hirtelen kivette, majd a kezembe nyomta: - Egészen hideg! Fogd! A CD szemmel láthatóan sértetlen volt, hideg, és mintha megnőtt volna a súlya, ahogy a tenyeremen tartottam. - Tartsd fel! - szólt a mágus. - És nézd meg közelebbről! Szót fogadtam. Először semmi különöset nem láttam, de aztán mintha finom vonalak tűntek volna elő, valamiféle finom, apró betűs írás, amely a CD központi lyuka körül húzódott. A betűk szemkápráztatóan ragyogtak, mégis messziről, mint valami feneketlen kútból. 4F6E-6520-4F53-2074-6F20-7275-6C65-2074-6865... - Nem tudom elolvasni ezeket a lángoló betűket - rebegtem remegő hangon. - Te nem - bólintott a barátom -, de én igen. A szöveg hexadecimális kódban van írva, régies írással, de Microsoft nyelven, amit most nem akarok használni. De a Közös Nyelven nagyjából ennyit jelent: "Egy Rendszer mind felett, Egy Rendszer kegyetlen, Egy a sötétbe zár, bilincs az Egyetlen." E sorok csak részei egy versnek, amelyet már régóta ismer a Rendszergazda-tudomány: "Három Rendszert használjanak multik irodái, Hét teremjen Szilícium Völgyének mélyében, Kilencet a halandó dotkom cégek gépén csillantson a fény, Egyet kínáljon a Sötét Gates, programozónyájat terelő, Redmond éjfekete földjén, sűrű árnyak mezején Egy Rendszer mind felett, Egy Rendszer kegyetlen, Egy a sötétbe zár, bilincs az Egyetlen. Redmond éjfekete földjén, sűrű árnyak mezején" Elhallgatott, majd lassan, mély hangon folytatta: - Ez itt a Nagy CD, az Egyetlen, a Windows eredeti forráskódját tartalmazó. A gazdája elveszítette, miáltal jócskán meggyengült a piaci befolyása. Rettenetesen vágyik rá - de nem szabad visszakapnia. 